**Likumprojekta "Grozījumi likumā "Par Latvijas Republikas Uzņēmumu reģistru"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts ir saistīts ar likumprojektu "Grozījumi Komerclikumā", kas paredz pienākumu akciju sabiedrībām, kuras emitējušas vārda akcijas, iesniegt akcionāru reģistru Uzņēmumu reģistrā, bet akciju sabiedrībām, kuras ir emitējušas uzrādītāja akcijas, iesniegt Uzņēmumu reģistrā informāciju par lielākajiem sabiedrības akcionāriem. Likumprojekts noteic, kādā veidā informācija par akcionāriem ir ņemama vērā un izmantojama Uzņēmumu reģistra funkciju veikšanai. Likuma spēkā stāšanās paredzēta 2023. gada 1. jūlijā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts ir saistīts ar likumprojektu "Grozījumi Komerclikumā", kas izstrādāts, izpildot Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai (apstiprināts ar Ministru kabineta 2019. gada 7. maija rīkojumu Nr. 210) 35.2. pasākumu. Minētais pasākums paredz nodrošināt komercdarbībai draudzīgu un stabilu tiesisko vidi, īpašu uzmanību pievēršot akciju sabiedrību tiesiskā regulējuma modernizēšanai. Atbilstoši minētajam pasākumam Tieslietu ministrijai ir dots uzdevums ar grozījumiem Komerclikumā un citos nepieciešamajos likumprojektos nostiprināt drošu, skaidru akciju reģistrācijas un uzskaites kārtību caur akciju turēšanu kontos, kā arī nodrošināt caurspīdīgas akciju sabiedrības – viegli pieejamu, aktuālu un uzticamu informāciju par akcionāriem.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Uzņēmumu reģistrā tiek iesniegti SIA dalībnieku reģistri. Tajos norādītās ziņas par SIA dalībniekiem tiek ņemtas vērā un izmantotas vairāku Uzņēmumu reģistra funkciju nodrošināšanai:1. Uzņēmumu reģistrs informāciju par dalībniekiem ņem vērā, vērtējot, vai ir pieļaujama konkrēta tiesību subjekta vai ar to saistītu personu reģistrācija komercreģistrā (tajā skaitā, dokumentu pievienošana reģistrācijas lietai);
2. Uzņēmumu reģistrā iesniegtā informācija par dalībniekiem tiek izmantota pirmsreģistrācijas pārbaudē, kuras ietvaros Valsts ieņēmumu dienests izvērtē tiesību subjekta nodokļu riskus, kā arī tiek vērtēti juridisko veidojumu dibināšanas un vadības pakalpojumu sniedzēji;
3. Uzņēmumu reģistrā iesniegtā informācija par dalībniekiem tiek iekļauta reģistrācijas lietas publiskajā daļā un publicēta Uzņēmumu reģistra informācijas portālā, tādējādi nodrošinot piekļuvi tai jebkurai trešajai personai, kurai ir nepieciešama publiskajā reģistrā pieejamā informācija par konkrēto tiesību subjektu;
4. Uzņēmumu reģistrs nodrošina piekļuvi informācijai par dalībniekiem atvērto datu veidā.

Ar likumprojektu "Grozījumi Komerclikumā" tiek paredzēts, ka akciju sabiedrībām, kuras ir emitējušas vārda akcijas un ved akcionāru reģistru, akcionāru reģistrs būs jāiesniedz Uzņēmumu reģistrā (identiski kā SIA). Savukārt, akciju sabiedrībām, kuras ir emitējušas uzrādītāja akcijas (izņemot akciju sabiedrības, kuru akcijas ir iekļautas regulētajā tirgū), būs jāiesniedz Uzņēmumu reģistrā informācija par lielākajiem sabiedrības akcionāriem (t.i., par akcionāriem, kuriem pieder vismaz 5 % no sabiedrības akcijām) jeb paziņojums par akcionāra līdzdalības iegūšanu, palielināšanos vai samazināšanos. Līdz ar to turpmāk Uzņēmumu reģistrā būs pieejama arī informācija par akciju sabiedrību akcionāriem (izņemot to akciju sabiedrību, kuru akcijas ir iekļautas regulētajā tirgū, akcionāriem). Ņemot vērā minēto, likumprojekts noteic Uzņēmumu reģistra rīcību ar informāciju par akcionāriem. Pirmkārt, ziņas par akcionāriem (gan vārda, gan uzrādītāja) tiks iekļautas reģistrācijas lietas publiskajā daļā un piekļuve tām tiks nodrošināta arī atvērto datu veidā. Otrkārt, ziņas par akcionāriem (gan vārda, gan uzrādītāja) tiks ņemtas vērā pirmsreģistrācijas pārbaudes ietvaros, vērtējot sabiedrības nodokļu riskus un juridisko veidojumu dibināšanas un vadības pakalpojumu sniedzējus. Treškārt, ziņas par vārda akciju turētājiem Uzņēmumu reģistrs ņems vērā, pieņemot lēmumu par tiesību subjekta vai ar to saistīto ziņu reģistrāciju. Proti, likumprojekts paredz regulējumu par Uzņēmumu reģistra rīcību gadījumā, ja akcionāram (vārda akcijas) ir piemērota starptautiskā vai nacionālā sankcija vai ja akcionāram (vārda akcijas) kriminālprocesa ietvaros ir atņemtas tiesības veikt visu veidu komercdarbību. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Uzņēmumu reģistrs. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Akciju sabiedrības; ikviena persona, kura izmanto komercreģistra ziņas (tajā skaitā, akciju sabiedrību sadarbības partneri, klienti). |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts pozitīvi ietekmēs komerctiesisko vidi, jo nodrošinās lielāku akciju sabiedrību caurspīdīgumu. Kopsakarā ar likumprojektu "Grozījumi Komerclikumā" likumprojekts paplašina ar akciju sabiedrībām saistītās informācijas apjomu, kas tiek iesniegts Uzņēmumu reģistrā, un šīs informācijas pieejamību. Tādējādi likumprojekts personām, kas izmanto komercreģistra ziņas, nodrošina plašāku informācijas klāstu par akciju sabiedrībām un to akcionāriem, ļaujot pilnvērtīgāk veikt akciju sabiedrību kā sadarbības partneru vai klientu izpēti. Ar likumprojektu tiek nodrošināta lielāka komerctiesiskās vides "tīrība", jo likumprojekta regulējums no komerctiesiskās vides izslēdz personas, kurām ir piemērotas starptautiskās vai nacionālās sankcijas vai kurām ir liegts nodarboties ar komercdarbību. Šādas personas turpmāk ne tikai nevarēs dibināt jaunas kapitālsabiedrības un kļūt par SIA dalībniekiem, bet arī nevarēs kļūt par akciju sabiedrību akcionāriem.  |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | **Likumprojekts "Grozījumi Komerclikumā"**, kas noteic akciju reģistrēšanas kārtību: vārda akcijas ir ierakstāmas akcionāru reģistrā un pēdējais akcionāru reģistra nodalījums ir jāiesniedz Uzņēmumu reģistrā, savukārt uzrādītāja akcijas ir jāiegrāmato finanšu instrumentu kontos un Uzņēmumu reģistram ir jāiesniedz informācija par lielākajiem akcionāriem.  |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc likumprojekta pieņemšanas, lai informētu sabiedrību par izmaiņām, sekos plašāki sabiedrības informēšanas pasākumi, ievietojot informāciju Tieslietu ministrijas un Uzņēmumu reģistra tīmekļvietnē, kā arī sociālajos tīklos. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties likumprojekta izstrādē, rakstveidā no 2021. gada 24. februāra līdz 12. martam sniedzot viedokļus par likumprojektu. Paziņojums par sabiedrības līdzdalības iespējam tika publicēts Tieslietu ministrijas (<https://www.tm.gov.lv/lv/pazinojums-par-lidzdalibas-iespejam-likumprojektu-grozijumi-komerclikuma-grozijumi-likuma-par-latvijas-republikas-uznemumu-registru-grozijumi-komerckilas-likuma-un-grozijumi-finansu-instrumentu-tirgus-likuma-izstrades-procesa>) un Valsts kancelejas tīmekļvietnē. |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti.  |
| 4. | Cita informācija | Pieņemtais likums tiks izsludināts, to publicējot oficiālajā izdevumā "Latvijas Vēstnesis" ([www.vestnesis.lv](http://www.vestnesis.lv)), kā arī sistematizēts būs pieejams bezmaksas normatīvo aktu datu bāzē www.likumi.lv. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Uzņēmumu reģistrs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

*Lielkalne 67036949*

baiba.lielkalne@tm.gov.lv